CELEX: 32020D1575
Language: bg
Date: 2020-10-27 00:00:00
Title: Решение (ЕС) 2020/1575 на Европейската централна банка от 27 октомври 2020 година относно оценката и последващите действия по информация за нарушения, подадена чрез инструмента за подаване на сигнали за нарушения, когато засегнатото лице е високопоставен служител на ЕЦБ (ЕЦБ/2020/54)

29.10.2020   
               
               
                  BG
               
               
                  Официален вестник на Европейския съюз
               
               
                  L 359/14
               
            
         РЕШЕНИЕ (ЕС) 2020/1575 НА ЕВРОПЕЙСКАТА ЦЕНТРАЛНА БАНКА
         от 27 октомври 2020 година
         относно оценката и последващите действия по информация за нарушения, подадена чрез инструмента за подаване на сигнали за нарушения, когато засегнатото лице е високопоставен служител на ЕЦБ (ЕЦБ/2020/54)
         УПРАВИТЕЛНИЯТ СЪВЕТ НА EВРОПЕЙСКАТА ЦЕНТРАЛНА БАНКА,
         като взе предвид Устава на Европейската система на централните банки и на Европейската централна банка, и по-специално член 12.3 от него,
         като има предвид, че:
         
                     (1)
                  
                  
                     Политиката на Европейската централна банка (ЕЦБ) за подаване на сигнали за нарушения наскоро беше усъвършенствана в Eтичната рамка на ЕЦБ (1). Информацията за нарушения, подадена чрез платформата за вътрешно подаване на сигнали, създадена за тази цел от ЕЦБ (наричана по-долу „инструментът за подаване на сигнали“), може да засяга високопоставени служители на ЕЦБ, т.е. служителите, посочени в членове 1.1, 1.2 и 1.4 от Кодекса за поведение за високопоставени служители на Европейската централна банка (2).
                  
               
                     (2)
                  
                  
                     За да бъде ефективна, политиката на ЕЦБ за подаване на сигнали за нарушения следва да осигурява задълбочена оценка и последващи действия по всички сигнали, подадени чрез новия инструмент за подаване на сигнали. Такава оценка и такива последващи действия следва да се извършват в съответствие с хармонизирана процедура под отговорността на определен компетентен орган.
                  
               
                     (3)
                  
                  
                     Подходящо е да се посочи процедурата, която ще се прилага за оценката и последващите действия по информация за нарушения, подадена чрез инструмента за подаване на сигнали за нарушения, когато сигналът се отнася за високопоставен служител на ЕЦБ като лице, на което се приписва нарушението или с което това лице е свързано.
                  
               
                     (4)
                  
                  
                     За осигуряване на гладкото прилагане на усъвършенстваната рамка и за избягване на правна несигурност относно оценката и последващите действия по информация за нарушения, подадена чрез инструмента за подаване на сигнали за нарушения, когато сигналът се отнася за високопоставен служител на ЕЦБ като лице, на което се приписва нарушението или с което това лице е свързано, настоящото решение следва да влезе в сила на третия ден след деня на публикуването му в Официален вестник на Европейския съюз.
                     
                  
               ПРИЕ НАСТОЯЩОТО РЕШЕНИЕ:
         
            Член 1
            Определения
            Освен ако е предвидено друго, използваните в настоящото решение термини имат същото значение както определените в Eтичната рамка на ЕЦБ.
         
         
            Член 2
            Компетентен орган
            Когато сигналите с информация за нарушения, получени чрез инструмента за подаване на сигнали за нарушения, се отнасят за високопоставен служител на ЕЦБ като лице, на което се приписва нарушението или с което това лице е свързано, компетентният орган, който оценява тези сигнали и предоставя обратна информация на сигнализиращото лице и/или който предприема последващи действия по такива сигнали, е:
            
                        а)
                     
                     
                        председателят; или
                     
                  
                        б)
                     
                     
                        заместник-председателят, когато високопоставеният служител на ЕЦБ, посочен в сигнала е председателят.
                     
                  
         
            Член 3
            Процедура за оценка и последващи действия
            
               1.   По сигнали с информация за нарушения, получени чрез инструмента за подаване на сигнали за нарушения, които се отнасят за високопоставен служител на ЕЦБ като лице, на което се приписва нарушението или с което това лице е свързано, се предприемат последващи действия в съответствие с Решение (ЕС) 2016/456 на Европейската централна банка (ЕЦБ/2016/3) (3), когато тези сигнали попадат в обхвата на това решение.
            
            
               2.   Когато сигналите с информация за нарушения, посочени в параграф 1, не попадат в обхвата на Решение (ЕС) 2016/456 (ЕЦБ/2016/3), по тях се предприемат последващи действия в съответствие с Циркулярно писмо 01/2006 относно вътрешните административни разследвания (4).
            
            
               3.   Независимо от параграф 2 определеният по член 2 компетентен орган може:
               
                           а)
                        
                        
                           преди да заключи дали получената информация дава основание за вътрешно разследване или не, да препрати получената информация до Комитета по етика на ЕЦБ за неговото становище по случая;
                        
                     
                           б)
                        
                        
                           ако заключи, че получената информация дава основание за вътрешно административно разследване, да реши чрез дерогация от член 4, параграфи 1—4 от Циркулярно писмо 01/2006 да започне административно разследване и да вземе съответното решение в съответствие с член 4, параграфи 5 и 6 от Циркулярно писмо 01/2006, включително възможността определеният по член 2 компетентен орган по изключение да реши сам да проведе административното разследване, определяйки в този случай отделно лице или състав от лица с подходящ ранг за провеждане на разследването.
                        
                     
         
         
            Член 4
            Влизане в сила
            Настоящото решение влиза в сила на третия ден след деня на публикуването му в Официален вестник на Европейския съюз.
            
         
         
            Съставено във Франкфурт на Майн на 27 октомври 2020 година.
            
               
                  Председател на ЕЦБ
               
               Christine LAGARDE
            
         
         
            (1)  Изменение на Eтичната рамка на ЕЦБ (все още непубликувано в Официален вестник).
         
            (2)  Кодекс за поведение за високопоставени служители на Европейската централна банка (2019/C 89/03) (ОВ C 89, 8.3.2019 г., стр. 2).
         
            (3)  Решение (ЕС) 2016/456 на Европейската централна банка от 4 март 2016 г. относно реда и условията за извършване на разследвания в Европейската централна банка от Европейската служба за борба с измамите във връзка с предотвратяването на измами, корупция и всякакви други незаконни дейности, засягащи финансовите интереси на Съюза (ЕЦБ/2016/3) (ОВ L 79, 30.3.2016 г., стр. 34).
         
            (4)  Циркулярно писмо 01/2006 е прието на 21 март 2006 г. и е достъпно на уебсайта на ЕЦБ.